
Valsts ieņēmumu dienesta (turpmāk – VID) ar 2024. gada 11. janvāra rīkojumu Nr.9/f izveidotā iepirkumu komisija (turpmāk – Komisija) ir saņēmusi un izskatījusi ieinteresētā piegādātāja jautājumu par atklāta konkursa “Dzelzceļa kravu kontroles rentgena iekārtas piegāde muitas kontroles punktā „Zilupe””, iepirkuma identifikācijas Nr. FM VID 2024/241/CCEI (turpmāk – Konkurss), nolikumu un vienlaikus ar atbilžu sniegšanu jautājumu iesniedzējam ievieto šo informāciju Elektronisko iepirkumu sistēmā attiecīgā iepirkuma sadaļā.

Komisija ir izskatījusi ieinteresētā piegādātāja iesniegto iesniegumu “RE: Atbilde uz atsauksmēm par mūsu piemērotību un atbilstību Latvijas dzelzceļa skenera projekta konkursam” un sniedz sekojošos skaidrojumus:
1. Pirms iepirkuma izsludināšanas tika rīkotas apspriedes ar ieinteresētajiem piegādātājiem:
· 2024. gada 20. decembrī, pirms iepirkuma sākšanas, saskaņā ar Publisko iepirkumu likuma 18. panta otro daļu tika rīkota apspriede ar ieinteresētajiem piegādātājiem, lai sagatavotu iepirkumu un informētu piegādātājus par iepirkuma plānu un prasībām. Apspriedes laikā ieinteresētiem piegādātājiem bija iespēja uzdot jautājumus un sniegt ierosinājumus par  publicētajiem iepirkuma dokumentiem. Tika izskatīti jautājumi par  tehniskajā specifikācijā noteiktajiem iekārtas parametriem, kurus Valsts ieņēmumu dienests (turpmāk -VID) bija norādījis Elektronisko iepirkumu sistēmā publicētajā dokumentā “Informācija par publisko apspriedi”;
· 2024. gada 10. februārī, saskaņā ar Publisko iepirkumu likuma 18.panta otro prim daļu, pirms iepirkuma izsludināšanas tika rīkota apspriede ar piegādātājiem, lai saņemtu ieinteresēto piegādātāju priekšlikumus par iepirkumā noteikto kvalifikācijas prasību un tehniskās specifikācijas pilnveidi.  

Ņemot vērā augstāk minēto, iesnieguma iesniedzējam bija iespēja piedalīties pasūtītāja rīkotajās apspriedēs, uzdot savus jautājumus un iesniegt ierosinājumus par iepirkumā noteiktajām kvalifikācijas un tehniskās specifikācijas prasībām.

2. 2025. gada 9. maijā Komisija sniedza atbildes iesnieguma iesniedzējam uz uzdotajiem jautājumiem par iepirkuma Nolikuma 3.3.4.apakšpunktā prasītās pieredzes apliecināšanu, kā arī paskaidroja atšķirības starp  dzelzceļa kravu kontroles rentgena iekārtām un auto kravu kontroles rentgena iekārtām.

3. Iesnieguma iesniedzējs iesniegumā ir norādījis:
“Šis ir ES finansēts projekts, un tāpēc mums ir jāziņo ieinteresētajām personām par pamatu, uz kura pamata mūsu dalība tiek apstiprināta vai izslēgta. Ja mūsu atsauksmes un pieredze, neskatoties uz to atbilstību un starptautisko mērogu, neatbilst iepirkuma komisijas 3.3.4. punkta interpretācijai, mēs ar cieņu lūdzam rakstisku izslēgšanas apstiprinājumu, norādot:
-Ka mēs tiekam uzskatīti par neatbilstošiem prasībām.
-Ka mūsu atsauksmes ir pārskatītas un neatbilst regulā noteiktajām prasībām; un
-Ka tāpēc mēs netiksim uzaicināti turpināt konkursa procesu.”

Komisija paskaidro, ka Komisija nav tiesīga izvērtēt pretendentu atbilstību Konkursa Nolikumā noteiktajām prasībām, kamēr pretendenta piedāvājums nav iesniegts Elektronisko iepirkumu sistēmā, saskaņā ar Konkursa Nolikuma noteikumiem un pirms Elektronisko iepirkumu sistēmā noteiktā piedāvājumu atvēršanas laika, t.i. pirms 2025.gada 11.jūnija plkst.14:00.  


